АҞӘА, ԥхынҷкәын 8 – Sputnik, Сариа Кәарцхьиаԥҳа. Аҟәатәи астанциа маҷ аҿы амашәыр аан ааха зауз Краснодар ахәышәтәырҭаҿы аоперациа изыҟарҵеит ҳәа Sputnik иазеиҭарҳәеит "Амшынеиқәафымцамч" апресс-центр аҿы.
"Аҳақьымцәа иахәҭаз ауснагӡатәқәа зегь рыдыркылеит. Иԥсҭазаара ашәарҭа иҭагылам", - рҳәеит аусбарҭаҿы.
Астанциа маҷ "Аҟәа-1" аҟны амцакра ахҟьаԥҟьақәа раԥыхраан ԥхынҷкәын 6 рзы ааха иоуит АУН "Амшынеиқәафымцамч" аусзуҩ, иара аток исит, уи ашьҭахь иаразнак ахәышәтәырҭахь днаган.
АУН "Амшынеиқәафымцамч" адиректор хада иажәақәа рыла иҭагылазашьа хьанҭан.
Астанциа маҷ "Аҟәа - 1" аҿы амцакра ҟалеит ԥхынҷкәын 5 ашьыжь, асааҭ 5:20 рзы. Абри иахҟьаны Аҟәа ақалақь агәи, мраҭашәаратәи ахәҭеи, Иашҭхәа ақыҭеи лашарада иаанхеит.
Авариа ахьыҟалаз инашьҭын АУН "Амшынеиқәафымцамч" амчқәа зегьы, араионтә филиалқәа русуҩцәагьы налаҵаны.
Уи аҽныҵәҟьа аенергетикцәа аамҭалатәи ахархәагақәа рмонтаж иалагеит, аусурақәа рымҩаԥгара алыршаразы. Иҟоу ауадаҩрақәа ҳасаб рзуны, аиҭашьақәыргыларатә усурақәа зегьы 2-3- мчыбжьы ишадхало атәы ҳәан. Абри аамҭазы алашара ауааԥсыра ирзынашьҭхалоит авариатә схемала.